
Εταιρεία Κοινωνικής Δράσης και Πολιτισμού

Δελτίο Τύπου

26 Οκτωβρίου 2011

Εγκαινιάστηκε η έκθεση Φωτογραφίας με θέμα 
το Μεσολόγγι στον πολυχώρο της Κοινο_Τοπίας 

Με επιτυχία πραγματοποιήθηκαν τα εγκαίνια της Ομαδικής Έκθεσης Φωτογραφίας της Φωτογραφικής Λέσχης Μεσολογγίου (ΦΩΤΟ.ΛΕ.ΜΕ.) στον πολυχώρο της Εταιρείας Κοινωνικής Δράσης και Πολιτισμού Κοινο_Τοπία, Μαιζώνος 139 και Παντανάσσης (απέναντι από το Δημαρχιακό Μέγαρο), η οποία θα φιλοξενηθεί έως τις 20 Νοεμβρίου 2011. Η έκθεση παρουσιάστηκε για πρώτη φορά κατά την περίοδο των Γιορτών Εξόδου του Μεσολογγίου 2011 στο Τρικούπειο Πολιτιστικό Κέντρο Ι.Π. Μεσολογγίου συμμετέχοντας έτσι συμβολικά σε αυτή τη σημαίνουσα για την πόλη γιορτή. 
Χαιρετισμό καλοσωρίζοντας τους φιλοξενούμενους απεύθυνε ο Ανδρέας Μιχαλόπουλος εκ μέρους της Κοινο_Τοπίας ενώ ο Βασίλης Αρτίκος Πρόεδρος της ΦΩΤΟ.ΛΕ.ΜΕ ευχαρίστησε τους παρευρισκόμενους για τη θερμή υποδοχή του κοινού της Πάτρας και τόνισε τις ιδιαίτερες σχέσεις που έχουν αναπτυχθεί μεταξύ Πάτρας και Μεσολογγίου με αναφορές σε πρόσωπα και κοινωνικές και πολιτιστικές δράσεις.
Παραβρέθηκαν η Αντιδήμαρχος Εθελοντισμού, Ισότητας Φύλων, ΜΚΟ, Ένταξης Μεταναστών & Εξυπηρέτησης του πολίτη Μαρία Ανδρικοπούλου- Ρούβαλη, ο Δημοτικός Σύμβουλος Σπύρος Πολίτης, ο Πρόεδρος της Φωτογραφικής Λέσχης Πάτρας Νίκος Υφαντής, η Πρόεδρος των Πολιτών Εν Δράσει Μαίρη Κάργα, φίλοι και μέλη της Κοινο_Τοπίας και της ΦΩΤΟ.ΛΕ.ΜΕ.
Όπως μας αναφέρουν οι διοργανωτές της είναι συμβολικός ο τίτλος της έκθεσης, ο οποίος σαν λογοπαίγνιο δηλώνει το όνομα της Λέσχης, αλλά και υπονοεί πως οι φωτογραφικές εικόνες όχι μόνο αποτυπώνουν στιγμιαία το χώρο και το χρόνο, αλλά εκ των υστέρων λένε μια ιστορία και αποτελούν ένα είδος προσωπικής αφήγησης.
Αυτό είναι το θέμα της έκθεσης: ΦΩΤΟγραφίζοντας ΛΕΜΕ για το Μεσολόγγι. Μέσα από το φωτογραφικό φακό και την προσωπική οπτική γωνία ξεδιπλώνουμε τις ποικίλες πτυχές αυτής της ιδιαίτερης πόλης, αναδεικνύουμε το φυσικό τοπίο της, συναντάμε τους ανθρώπους της, απολαμβάνουμε την καθημερινότητα της, υπενθυμίζουμε το παρελθόν και την ιστορία της. Σε αυτή την πόλη που αποτελεί συχνά φωτογραφικό προορισμό για ερασιτέχνες και μη φωτογράφους -κυρίως χάρη στον υποβλητικό χαρακτήρα του τοπίου της- φιλοδοξούμε η δική μας ερασιτεχνική προσπάθεια να αποτελέσει το έναυσμα για δράσεις πολιτισμού, οι οποίες θα αναδείξουν τη φωτογραφία, θα ενθαρρύνουν τη δημιουργικότητα των ανθρώπων που ασχολούνται με αυτή, αλλά και θα προβάλλουν αυτόν τον χαρισματικό τόπο. 
Στην έκθεση παρουσιάζονται 32 έργα των: Αρτίκου Βασίλη, Γκάτση Κατερίνας, Κονδύλη Μαρίας, Κυριακόπουλου Βασίλη, Κυριακοπούλου Ραλλούς, Λυμπερόπουλου Αθανάσιου, Ντέκα Γιώργου, Ντόβα Δημήτρη, Πατσουράκη Στάθη, Σκαρμούτσου Παντελή, Σκαρμούτσου Τζίνας, Ταράτσα Ελένης, Τσακαλίδη Βασίλη, Τσαλαφούτα Ιωάννη, Τσοκάντα Νίκου, Χαβαλίνα Δημήτρη, Χριστοδουλάκη Άγγελου.
Οι ώρες επίσκεψης για το κοινό είναι: Δευτέρα, Τετάρτη και Πέμπτη 7.30-10μμ με ελεύθερη είσοδο.

